Document ID: /fineweb-2-swissfilter-quality_10-filterrobots/filtered/02821.jsonl.gz/34

30.11.2002 Nikolinje i koncert Danijele Martinović Kao i u većini hrvatskih katoličkih misija u Švicarskoj tako je i u Schaffhausenu, u organizaciji Misijskog vijeća, održana proslava Nikolinja. Oko 140-ero djece se prijavilo za darove koje je osigurala Misija.
Program je počeo intoniranjem himne i nekoliko višeglasnih skladbi mješovitog misijskog zbora pod ravnanjem Suzane Bralić. Zatim su učenici koji pohađaju Hrvatsku dopunsku školu i vjeronauk izveli kratak prigodni program koji su zajedno s njima izvježbale Vesna Šimara (učiteljica HDŠ) i Suzana Bralić (vjeroučiteljica). Nažalost, zbog žamora u prepunoj dvorani taj dio programa nije baš najbolje došao do publike. Sličnih poteškoća imali su i tamburaši i plesači HFD Fala koji zbog tehničkih razloga nisu mogli nastupati na pozornici, već na podiju ispred pozornice, bez mikrofona i razglasa. Šteta, jer su u kratkom programu prikazali ne samo dobro uvježbane plesove i melodije nego i neke običaje. Nakon podjele darova došli su na svoje i ljubitelji glazbe temperamentne Danijele Martinović i njenog benda. Već pri njenom prvom izlasku na pozornicu publika je ispunila prostor predviđen za ples. Odličan “štimung” vladao je sve do njene zadnje izvedbe, a cijelo vrijeme bila je okružena malim obožavateljima, koji su joj u pojedinim trenucima i pomogli u njenom pjevanju. Podjeljeno je 140 paketića. Više nego prošlih godina. Sav prihod od večeri također ide u dobrotvorne svrhe, pomoć obiteljima s više djece u Hrvatskoj. Napominjemo da trenutno “laufa” i dobrotvorna božićna akcija (uplatnice se mogu uzeti poslije mise) pa pozivamo sve vjernike da u ovim trenucima darivanja ne zaborave sve one koji su potrebni naše pomoći. Na kraju spomenimo i odličnu organizaciju misijskog vijeća pod vodstvom Marije Novine. Gostima je ponuđeno više vrsta jela i pića (posebnost su bila i vrhunska hrvatska vina), a na raspolaganju je bilo i desetak vrsta kolača, bogata lutrija, besplatni aperitiv na ulazu itd.
Ivan Ivić
|Misijski mješoviti pjevački zbor pod vodstvom Suzane Bralić.||Učenici HDŠ, Tomislav PejnovićFredi Ivić izvode kratki igrokaz pod budnim okom Sv.Nikole. i|
|Tamburaška grupa HFD Fala Schaffhausen, već nekoliko decenija pojam kvalitetne hrvatske tamburaške glazbe.||Iako su bili hendikepirani tehničkim razlozima, pružili su odličan program – plesači Fale.|
|Temperamentna Danijela nekoliko sati “nije dala mira” brojnoj publici (dvorana je bila ispunjena do zadnjeg mjesta).|